《途中感兴》
宋代·释文珦

悠悠涉长途，西日照禾黍。回首睇关山，故乡在何许。

秋风吹栎林，忧思莫能禁。同怀不可见，日暮空沈吟。

方矜美少年，倏忽伤丑老。百年能几何，况复不长保。

存者日已少，逝者日已多。荣华亦难恃，薤露有遗歌。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。